CELEX: 32014R0478
Language: el
Date: 2014-05-12 00:00:00
Title: Κανονισμός (ΕΕ) αριθ. 478/2014 του Συμβουλίου, της 12ης Μαΐου 2014 , για την τροποποίηση του κανονισμού (ΕΚ) αριθ. 147/2003 σχετικά με ορισμένα περιοριστικά μέτρα για τη Σομαλία

13.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 138/1
            
         ΚΑΝΟΝΙΣΜΌΣ (ΕΕ) αριθ. 478/2014 ΤΟΥ ΣΥΜΒΟΥΛΊΟΥ
   της 12ης Μαΐου 2014
   για την τροποποίηση του κανονισμού (ΕΚ) αριθ. 147/2003 σχετικά με ορισμένα περιοριστικά μέτρα για τη Σομαλία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την απόφαση 2010/231/ΚΕΠΠΑ του Συμβουλίου, της 26ης Απριλίου 2010, για περιοριστικά μέτρα κατά της Σομαλίας και για την κατάργηση της κοινής θέσης 2009/138/ΚΕΠΠΑ (1),
   Έχοντας υπόψη την κοινή πρόταση της Ύπατης Εκπροσώπου της Ευρωπαϊκής Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 147/2003 του Συμβουλίου (2) επιβάλλει γενική απαγόρευση της παροχής τεχνικών συμβουλών, βοήθειας, κατάρτισης, χρηματοδότησης ή χρηματοδοτικής βοήθειας που αφορά στρατιωτικές δραστηριότητες σε οποιοδήποτε πρόσωπο, οντότητα ή φορέα της Σομαλίας.
            
         
               (2)
            
            
               Στις 5 Μαρτίου 2014 το Συμβούλιο Ασφαλείας των Ηνωμένων Εθνών εξέδωσε το ψήφισμα 2142 (2014), με το οποίο επιβεβαιώνει το εμπάργκο όπλων στη Σομαλία και ανανεώνει μέχρι τις 25 Οκτωβρίου 2014 την απόφασή του ότι το εμπάργκο όπλων στη Σομαλία δεν θα εφαρμόζεται στις παραδόσεις όπλων, πολεμοφοδίων ή στρατιωτικού εξοπλισμού ή στην παροχή συμβουλών, βοήθειας ή κατάρτισης που αποσκοπούν αποκλειστικά στην ανάπτυξη των δυνάμεων ασφαλείας της ομοσπονδιακής κυβέρνησης της Σομαλίας για την παροχή ασφάλειας στον σομαλικό λαό, με εξαίρεση τις παραδόσεις ορισμένων ειδών, όπως ορίζονται στο ψήφισμα 2111 (2013) το οποίο απαιτεί την προηγούμενη έγκριση της επιτροπής κυρώσεων που έχει συσταθεί δυνάμει του ψηφίσματος 751 (1992).
            
         
               (3)
            
            
               Το ψήφισμα 2142 (2014) του Συμβουλίου Ασφαλείας των Ηνωμένων Εθνών τροποποιεί επίσης τις απαιτήσεις κοινοποίησης όσον αφορά τις παραδόσεις όπλων, πολεμοφοδίων ή στρατιωτικού υλικού ή την παροχή συμβουλών, βοήθειας ή κατάρτισης για τις δυνάμεις ασφαλείας της Σομαλίας, καθώς και όσον αφορά τη διαδικασία εξαίρεσης σε σχέση με παραδόσεις ορισμένων ειδών που αναφέρονται στο παράρτημα του ψηφίσματος 2111 (2013).
            
         
               (4)
            
            
               Στις 12 Μαΐου 2014 το Συμβούλιο εξέδωσε την απόφαση 2014/270/ΚΕΠΠΑ (3) για την τροποποίηση της απόφασης 2010/231/ΚΕΠΠΑ σύμφωνα με το ψήφισμα 2142 (2014) του Συμβουλίου Ασφαλείας των Ηνωμένων Εθνών. Δεδομένου ότι ορισμένες από τις τροποποιήσεις αυτές εμπίπτουν στο πεδίο εφαρμογής της Συνθήκης, απαιτείται κανονιστική δράση στο επίπεδο της Ένωσης για την εφαρμογή τους, ώστε να διασφαλισθεί ιδίως η ομοιόμορφη εφαρμογή τους από τους οικονομικούς φορείς σε όλα τα κράτη μέλη.
            
         
               (5)
            
            
               Κατά συνέπεια, ο κανονισμός (ΕΚ) αριθ. 147/2003 του Συμβουλίου πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 147/2003 τροποποιείται ως εξής:
   Το άρθρο 2α στοιχείο ε) αντικαθίσταται από τα εξής:
   
      
                  «ε)
               
               
                  την παροχή χρηματοδότησης, χρηματοδοτικής βοήθειας, τεχνικών συμβουλών, βοήθειας ή κατάρτισης για στρατιωτικές δραστηριότητες, εκτός από την περίπτωση που σχετίζονται με τα είδη που αναφέρονται στο παράρτημα III, εφόσον πληρούνται οι εξής όροι:
                  
                              i)
                           
                           
                              η οικεία αρμόδια αρχή έχει διαπιστώσει ότι η εν λόγω παροχή χρηματοδότησης, χρηματοδοτικής βοήθειας, τεχνικών συμβουλών, βοήθειας ή κατάρτισης προορίζεται αποκλειστικά για την ανάπτυξη των δυνάμεων ασφαλείας της ομοσπονδιακής κυβέρνησης της Σομαλίας και για την παροχή ασφάλειας στον σομαλικό λαό, και
                           
                        
                              ii)
                           
                           
                              η ομοσπονδιακή κυβέρνηση της Σομαλίας ή, επικουρικώς, το κράτος μέλος που παρέχει τη χρηματοδότηση, χρηματοδοτική βοήθεια, τεχνικές συμβουλές, βοήθεια ή κατάρτιση κοινοποίησε στην επιτροπή που συστάθηκε δυνάμει της παραγράφου 11 του ψηφίσματος 751 (1992) του Συμβουλίου Ασφαλείας, τουλάχιστον πέντε ημέρες ενωρίτερα, την παροχή τέτοιου είδους χρηματοδότησης, χρηματοδοτικής βοήθειας, τεχνικών συμβουλών, βοήθειας ή κατάρτισης που προορίζονται αποκλειστικά για την ανάπτυξη των δυνάμεων ασφαλείας της ομοσπονδιακής κυβέρνησης της Σομαλίας και για την παροχή ασφάλειας στον σομαλικό λαό, σύμφωνα με τις παραγράφους 3 και 4 του ψηφίσματος 2142 (2014) του Συμβουλίου Ασφαλείας των Ηνωμένων Εθνών,».
                           
                        
            
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Μαΐου 2014.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      (1)  ΕΕ L 105 της 27.4.2010, σ. 17.
   
      (2)  Κανονισμός (ΕΚ) αριθ. 147/2003 του Συμβουλίου, της 27ης Ιανουαρίου 2003, σχετικά με ορισμένα περιοριστικά μέτρα για τη Σομαλία (ΕΕ L 24 της 29.1.2003, σ. 2).
   
      (3)  Απόφαση 2014/270/ΚΕΠΠΑ του Συμβουλίου, της 12ης Μαΐου 2014, για την τροποποίηση της απόφασης 2010/231/ΚΕΠΠΑ του Συμβουλίου σχετικά με περιοριστικά μέτρα κατά της Σομαλίας (βλέπε σελίδα 106 της παρούσας Επίσημης Εφημερίδας).